**Dialog emotiv**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„... acoperă-mi inima cu ceva,

cu umbra unui copac sau mai bine cu umbra ta.”

Nichita Stănescu

- Hai să dialogăm despre iubire,

Vreau să împărtăşim nimicuri vechi

Ce şi-au pierdut cumva din strălucire

În lumea oarbă-a ochilor perechi.

M-am dezbrăcat de sârmele ghimpate

Şi-am renunţat la scuturi de oţel,

Mi-e sufletul o anormalitate

Şi inima o floare la rever.

Şi dacă viaţa-i joc de şah, iubite,

Nebuni de alb să fim pe-un geam opac,

Să-ncălecăm pe cai şi pe copite

S-aducem dune calde în iatac.

- Aș vrea să rătăcim numai prim basme

Să nu ne-ajungă nopțile în doi,

Chiar dacă din clepsidră, pleonasme

Ne vor întoarce-adesea, înapoi,

La început de fagure, povestea,

Când nu știam pe care cal mizăm...

Dar azi e toamnă, brună, toate-acestea

În ghena timpului să le-aruncăm.

Și dacă-n jocul cu regina-s rege,

Nu mai avem nevoie de nebuni,

Oricine poate astăzi înțelege

Că ardem amândoi, fără cărbuni.

Liliana Trif Ioan Grigoraș